Source: https://e-justice.europa.eu/content_specialised_courts-19-sk-fi.do?member=1
Timestamp: 2019-06-16 23:10:01+00:00
Document Index: 15382954

Matched Legal Cases: ['tuomioistuin ', 'tuomioistuin ', 'tuomioistuin\n', 'tuomioistuin ', 'tuomioistuin ', 'tuomioistuin ', 'tuomioistuin\n', '§ 1', 'tuomioistuin\n', 'tuomioistuin ', 'tuomioistuin ']

Erikoistuomioistuimet - Slovakia
Tässä osiossa kerrotaan Slovakian erikoistuomioistuimia koskevasta järjestelmästä.
Hallinto-oikeudelliset asiat kuuluvat ensisijaisesti alueoikeuksien (krajske súdy) ja Slovakian tasavallan Korkeimman oikeuden (Najvyšší súd Slovenskej republiky) tuomiovaltaan.
Slovakiassa ei ole erillisiä hallintotuomioistuimia, vaan hallinto-oikeudellisia asioita käsittelevät tuomarit muodostavat jaostoja (senat).
Slovakian tasavallan perustuslakituomioistuin Ústavný súd Slovenskej republiky on riippumaton lainkäyttöelin, jonka toimivaltaan kuuluu valvoa, että lait ovat perustuslain mukaisia.
Perustuslakituomioistuimen päätoimipaikka on osoitteessa Košice, Hlavná 110, Košice 042 65. Sillä on myös toinen toimipaikka Bratislavassa osoitteessa Župné námestie 12.
Slovakian tasavallan perustuslain mukaisesti perustuslakituomioistuin päättää seuraavista asioista:
ovatko lait perustuslain, valtiosääntöoikeuden ja Slovakian tasavallan kansallisneuvoston hyväksymien, ratifioitujen ja laillisesti voimaan saatettujen kansainvälisten sopimusten mukaisia,
ovatko hallituksen asetukset ja ministeriöiden sekä muiden valtion hallintoelinten antamat yleiset oikeudellisesti sitovat määräykset perustuslain, valtiosääntöoikeuden ja Slovakian tasavallan kansallisneuvoston hyväksymien, ratifioitujen ja laillisesti voimaan saatettujen kansainvälisten sopimusten mukaisia
ovatko yleiset oikeudellisesti sitovat määräykset perustuslain (68 §:n), valtiosääntöoikeuden ja Slovakian tasavallan kansallisneuvoston hyväksymien, ratifioitujen ja laillisesti voimaan saatettujen kansainvälisten sopimusten mukaisia – ellei päätöstä ole alistettu muulle tuomioistuimelle
ovatko paikallisten hallintoelinten yleiset oikeudellisesti sitovat määräykset ja alueellisten itsehallintoelinten (71 §:n 2 momentin mukaisesti) antamat yleiset oikeudellisesti sitovat määräykset perustuslain, valtiosääntöoikeuden ja laillisesti voimaan saatettujen kansainvälisten sopimusten mukaisia
ovatko hallituksen asetukset ja ministeriöiden sekä muiden valtion hallintoelinten antamat yleiset oikeudellisesti sitovat määräykset perustuslain, valtiosääntöoikeuden ja laillisesti voimaan saatettujen kansainvälisten sopimusten mukaisia – ellei päätöstä ole alistettu muulle tuomioistuimelle.
Lisäksi perustuslakituomioistuin
päättää, ovatko kansainväliset sopimukset, jotka edellyttävät sekä Slovakian tasavallan kansallisneuvoston hyväksyntää että perustuslain ja valtiosääntöoikeuden mukaisuutta, laillisia
päättää, onko kansalaisten vetoomuksen tai Slovakian tasavallan kansallisneuvoston päätöksen perusteella järjestettävän kansanäänestyksen aihe (95 §:n 1 momentin mukaisesti) perustuslain tai valtiosääntöoikeuden mukainen
ratkaisee keskeisten hallintoelinten toimivaltaa koskevat kiistat, ellei laissa määrätä kyseisten kiistojen kuuluvan muun valtion viranomaisen ratkaistaviksi
päättää luonnollisten tai oikeushenkilöiden tekemistä valituksista, joiden mukaan Slovakian tasavallan ratifioima ja laillisesti voimaan saatettu kansainvälinen sopimus rikkoo heidän perusoikeuksiaan tai -vapauksiaan, ellei näiden oikeuksien ja vapauksien suojaaminen kuulu muun tuomioistuimen toimivaltaan
päättää alueellisten itsehallintoviranomaisten tekemistä valituksista, jotka koskevat itsehallinnon piiriin kuuluvien päätösten tai toimien perustuslain vastaisuutta tai laittomuutta, ellei niiden suojaaminen kuulu muun tuomioistuimen toimivaltaan
tulkitsee perustuslakia tai valtiosääntöoikeutta kiistanalaisissa tapauksissa
päättää valituksista, jotka koskevat parlamentin jäsenen tehtäväänsä nimittämisen vahvistamispäätöstä
päättää, katsotaanko vaalit (Slovakian tasavallan presidentin, kansallisneuvoston ja paikallisten itsehallintoelinten valitsemiseksi) pidetyiksi perustuslain ja lakien mukaisesti
päättää valituksista, jotka on tehty kansanäänestyksen tulosta tai Slovakian tasavallan presidentin erottamista koskevan kansanäänestyksen tulosta vastaan
päättää, onko päätös poliittisen puolueen tai liikkeen hajottamisesta tai sen poliittisen toiminnan kieltämisestä perustuslakien ja muiden lakien mukainen
päättää syytteen nostamisesta kansallisneuvoston aloitteesta Slovakian tasavallan presidenttiä vastaan perustuslain tahallisen rikkomisen tai valtiopetoksen vuoksi
päättää, onko poikkeustilan tai kansallisen hätätilan julistamispäätös ja muut kyseiseen päätökseen liittyvät päätökset tehty perustuslain ja valtiosääntöoikeuden mukaisesti.
Tuomioistuimen kokoonpano
Perustuslakituomioistuin koostuu 13 tuomarista.
Perustuslakituomioistuimen tuomarit nimittää Slovakian tasavallan presidentti 12 vuoden toimikaudeksi kansallisneuvoston ehdotuksesta. Kansallisneuvoston on esitettävä presidentin nimitettäväksi kaksinkertainen määrä ehdokkaita.
Muut asiaa koskevat tiedot
Perustuslakituomioistuin tekee päätöksensä kolmen jäsenen jaostossa tai täysistunnossa.
Perustuslakituomioistuimen päätökset ovat lopullisia, toisin sanoen sen päätöksistä ei voi valittaa.
Perustuslakituomioistuin voi käynnistää menettelyn saatuaan aloitteen, jonka on tehnyt:
vähintään viidennes Slovakian tasavallan kansallisneuvoston (parlamentin) jäsenistä
Slovakian tasavallan hallitus
jokin tuomioistuin
yleinen syyttäjä (generálny prokurátor)
kuka tahansa, jolla on oikeus vedota perustuslakituomioistuimeen 127 §:n (luonnollisten tai oikeushenkilöiden tekemät valitukset) tai 127 a §:n (alueellisten itsehallintoviranomaisten valitukset) mukaisesti
Slovakian tasavallan ylin tarkastusvirasto (Najvyšší kontrolný úrad Slovenskej republiky) 126 §:n 2 momentin mukaisesti (ylimmän tarkastusviraston toimivallasta riippumatta)
oikeusasiamies, kun on kyse lainsäädännön perustuslainmukaisuudesta 125 § 1 momentin mukaisesti (onko kansalaisaloitteen tai kansallisneuvoston päätöslauselman perusteella järjestettävän kansanäänestyksen aihe perustuslain ja/tai valtiosääntöoikeuden mukainen), jos kyseisen lainsäädännön tuleva soveltaminen saattaisi vaarantaa perusoikeudet ja -vapaudet tai ihmisoikeudet ja perusvapaudet sellaisina kuin ne määritellään Slovakian tasavallan ratifioimassa ja lainsäädännössä määrätyllä tavalla voimaan saatetussa kansainvälisessä sopimuksessa.
Slovakian tasavallan perustuslakituomioistuimen verkkosivuilla ovat vapaasti käytettävissä:
tuomioistuimen päätökset
raportit päätelmistä ja tuomioista
kansainväliset toimet
tiedot tuomioistuimesta.
Erityisrikostuomioistuin
Pezinokin erityisrikostuomioistuin perustettiin vuonna 2009 erityistuomioistuimen seuraajaksi. Rikostuomioistuin antaa tuomioita rikosasioissa. Se on ensimmäisen asteen tuomioistuin, joka toimii samalla tasolla alueoikeuksien kanssa. Sen toimivalta ja tehtävät määritellään laissa N:o 291/2009 erityisrikostuomioistuimesta ja tiettyjen lakien muuttamisesta.
Slovakian tasavallan erikoisrikostuomioistuimen yhteystiedot:
Osoite: Suvorovova č. 5/A, P.O.BOX 117, 902 01 Pezinok
Puhelin: +421 33 69 031 14
Faksi: +421 33 69 032 72
Erityisrikostuomioistuimen toimivaltaan kuuluvat seuraavat rikokset:
petoksellinen toiminta julkisten hankintojen ja julkisten huutokauppojen yhteydessä, rikoslain 266 §:n 3 momentti
rahan ja arvopaperien väärentäminen, rikoslain 270 §:n 4 momentti
julkisen toimijan valtuuksien väärinkäyttö, rikoslain 326 §:n 3 ja 4 momentti, luetelmakohdissa b), c), e), f), g), h), k) tai l) mainitut rikokset
lahjuksen vastaanotto, rikoslain 328–331 §
lahjuksen antaminen, rikoslain 332–335 §
välillinen lahjonta, rikoslain 336 §
vaaleihin liittyvä lahjonta, rikoslain 336 a §
rikollis- tai terroristiryhmien perustaminen, organisointi ja tukeminen
rikollis- tai terroristiryhmien tekemät vakavat rikokset
rikoslain erityisen osan IV osastossa tarkoitetut omaisuusrikokset tai V osastossa tarkoitetut talousrikokset, kun rikoksen aiheuttama vahinko tai rikoshyöty ylittää rikoslaissa määritellyn vähäisen vahingon määrän 25 000-kertaisesti
Euroopan unionin taloudellisten etujen vahingoittaminen
edellä mainittuihin rikoksiin liittyvät rikokset, joiden yhteydessä edellytykset menettelyjen yhdistämiselle täyttyvät.